《满江红 其一 为病山、梦湘题匡庐笠屐图》
清代·朱祖谋

放杖翩然，问谁是、高霞真逸。有尘外、浮丘袖把，洪厓肩拍。

隔郡笺筒分日递，连峰屏障排云出。信肝肠、如雪两诗翁，机同息。

浔阳郭，香炉色。记曾挂，西风席。老生涯只欠，苍烟双屐。

出世扁舟谁净侣，入山他日犹生客。剩岁寒、风雪梦匡君，空头白。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。